b'\n_START_ARTICLE_\nDaniel Tosi\n_START_SECTION_\nBiografia\n_START_PARAGRAPH_\nDespr\xc3\xa9s de comen\xc3\xa7ar estudis al conservatori de Tolosa de Llenguadoc, estudi\xc3\xa0 al Conservatori Superior de M\xc3\xbasica de Par\xc3\xads, on obtingu\xc3\xa9 sis primers premis; i al mateix temps estudi\xc3\xa0 a la Sorbona, on acab\xc3\xa0 doctorant-se en Lletres amb una tesi sobre la m\xc3\xbasica espanyola contempor\xc3\xa0nia. Continu\xc3\xa0 la seva preparaci\xc3\xb3 amb Ivo Malec (composici\xc3\xb3), Pierre Schaeffer i Guy Reibel (composici\xc3\xb3 electro-ac\xc3\xbastica), i amb Jacques Mercier i Pierre Stoll (direcci\xc3\xb3 orquestral). En el per\xc3\xadode 1983-1985 va estar a la Villa M\xc3\xa9dicis, pensionat pel Prix de Rome, i el 1986 el Ministeri d\'Afers Exteriors l\'atorg\xc3\xa0 el premi Villa M\xc3\xa9dicis Hors les Murs que el permetia de realitzar una obra a l\'estranger, que va fer a Barcelona._NEWLINE_Ocup\xc3\xa0 el c\xc3\xa0rrec d\'Inspector de M\xc3\xbasica al Ministeri (1982), fins que en dimit\xc3\xad per poder dedicar-se exclusivament a la composici\xc3\xb3, la direcci\xc3\xb3 d\'orquestra i a l\'ensenyament. Al febrer del 1983 fund\xc3\xa0 l\'orquestra de Llenguadoc Rossell\xc3\xb3, i la dirig\xc3\xad fins al 2001; el 1996 havia estat cofundador de l\'Orquestra Simfonica Empord\xc3\xa1 Llenguadoc Rossell\xc3\xb3, que aplega m\xc3\xbasics de l\'Orquestra de Cambra de l\'Empord\xc3\xa0 i l\'Orquestra del Llenguadoc Rossell\xc3\xb3. Cinc anys m\xc3\xa9s tard cre\xc3\xa0 juntament amb Jean Lenert una orquestra de cambra, la Camerata de France, que dirig\xc3\xad els anys seg\xc3\xbcents. Tosi fund\xc3\xa0 tamb\xc3\xa9 Aujourd\'hui Musiques, un festival de creaci\xc3\xb3 sonora que es va fer del 1992 endavant, i va ser nomenat director art\xc3\xadstic del CAMPLER (Centre Art Musique Perpignan Languedoc Roussillon). Fund\xc3\xa0 el "Concurs Internacional de Joves Int\xc3\xa8rprets" de Canet de Rossell\xc3\xb3 i n\'\xc3\xa9s director art\xc3\xadstic permanent. Des de l\'any 1989 i fins a l\'actualitat (2009) dirigeix el Conservatori de M\xc3\xbasica de Perpiny\xc3\xa0, una instituci\xc3\xb3 que acull 1.300 estudiants i amb una gran influ\xc3\xa8ncia territorial. Entre els seus molts alumnes ha tingut els seus fills Diego i Thimoth\xc3\xa9e, i la cantant Beatrice Mayo Felip_NEWLINE_Des del 1990, Tosi ha dirigit orquestres com l\'Orquestra Simf\xc3\xb2nica de les Balears, la Simfonietta de la Porta Ferrada, l\'orquestra de la RAI de Roma, l\'Orquestra Regional de la Bretanya, les de Girona, Tor\xc3\xad, Caen, Esmirna, Adana i Ankara, els Solistes d\'Europe, TM+ de Par\xc3\xads... En tant que compositor, a banda de les obres de cambra i simf\xc3\xb2niques que s\'han estrenat als festivals de m\xc3\xbasica contempor\xc3\xa0nia de Roma, Estrasburg, Tor\xc3\xad, Mil\xc3\xa0, Bourges, La Rochelle, Metz, Caen i altres ciutats, tamb\xc3\xa9 t\xc3\xa9 una important obra de car\xc3\xa0cter pedag\xc3\xb2gic, amb \xc3\xb2peres i contes per a infants. Ha publicat textos de cr\xc3\xadtica musical._NEWLINE_Diego Tosi (Le Blanc-Mesnil, 14 de juliol del 1981), un violinista d\'anomenada i Timoth\xc3\xa9e Tosi, violoncel\xc2\xb7lista s\xc3\xb3n fills seus.'